b'\n_START_ARTICLE_\nSan Marino\n_START_SECTION_\nPovijest\n_START_PARAGRAPH_\nSan Marino je jedna od najstarijih dr\xc5\xbeava na svijetu. Prema predaji, osnovao ju je 301. godine klesar Marin s otoka Raba. Marin je sa svojim prijateljem Leom po\xc5\xa1ao u Rimini. Zbog progona kr\xc5\xa1\xc4\x87ana sklonio se na obli\xc5\xbenje brdo Monte Titano, gdje je izgradio kapelicu. Ta kapelica je \xc4\x8dinila jezgru budu\xc4\x87eg grada San Marina. Slu\xc5\xbebeni datum osnutka dr\xc5\xbeave i najstarije republike u Europi, San Marino je 3. rujna 301. godine._NEWLINE_Urbano sredi\xc5\xa1te grada San Marino \xc5\xa1tite tri tornja na vrhovima Monte Titano, od kojih je najstariji, Guaita, izgra\xc4\x91en u 11. stolje\xc4\x87u. Toranj je proslavljen kao neosvojiv, \xc5\xa1to je obeshrabrilo mnoge potencijalne osvaja\xc4\x8de grada. Tijekom kri\xc5\xbearskih ratova u 13. stolje\xc4\x87u na drugom vrhu Monte Titana izgra\xc4\x91en je drugi toranj, Cesta, a tre\xc4\x87i, Montale, najmanji na posljednjem vrhu brda, izgra\xc4\x91en je u 14. stolje\xc4\x87u. S vremenom je trgovinom i sporazumima grad-republika San Marino pro\xc5\xa1irila svoj teritorij na jo\xc5\xa1 devet obli\xc5\xbenjih ka\xc5\xa1tela, \xc4\x8dime je nastala dana\xc5\xa1nja Republika San Marino._NEWLINE_Ustav San Marina slu\xc5\xbebeno je usvojen 8. listopada 1600. Malu dr\xc5\xbeavu prvo je priznala Napoleonova Francuska 1797. godine, a kasnije 1815. na Be\xc4\x8dkom kongresu priznale su je i ostale europske dr\xc5\xbeave._NEWLINE_U ranoj fazi ujedinjenja Italije tijekom 19. stolje\xc4\x87a, San Marino je pru\xc5\xbeao uto\xc4\x8di\xc5\xa1te onima koji su bili progonjeni zbog svoje potpore ujedinjenju Italije. Giuseppe Garibaldi je zbog toga zajam\xc4\x8dio da \xc4\x87e San Marino biti nezavisna i suverena dr\xc5\xbeava, te je nije pripojio ujedinjenoj Italiji 1860. godine. Za vrijeme Prvoga svjetskoga rata Republika San Marino je dala svoj vojni\xc4\x8dki prinos na strani Kraljevine Italije, a poslije rata se oslonila na fa\xc5\xa1isti\xc4\x8dki re\xc5\xbeim u istoj kraljevini, \xe2\x80\x9ete se sa\xc5\xbeivjela s njime u svim oblicima.\xe2\x80\x9d\n_START_SECTION_\nZemljopis\n_START_PARAGRAPH_\nSan Marino grani\xc4\x8di s Italijom (enklava unutar Italije), odnosno s dvije talijanske regije - na sjeveroistoku s Emilia-Romagna i na jugozapadu s Marche. Povr\xc5\xa1ina San Marina iznosi 60,57 kvadratnih kilometara. Udaljenost izme\xc4\x91u najsjevernije i najju\xc5\xbenije granice iznosi 12 kilometra zra\xc4\x8dne linije. Najvi\xc5\xa1i vrh je Monte Titano sa 739 metara._NEWLINE_Klima je mediteranskog tipa, ali je bla\xc5\xbea nego u primorju zbog nadmorske visine. Ljeti temperatura iznosi od 20\xc2\xb0 do 30\xc2\xb0C, a zimi od -2\xc2\xb0 do 10\xc2\xb0C. Prosje\xc4\x8dne padaline iznose 550 mm godi\xc5\xa1nje.\n_START_SECTION_\nStanovni\xc5\xa1tvo\n_START_PARAGRAPH_\nProcjenjuje se da je San Marino 2009. godine imao 31.000 stanovnika. Od toga su 83,1% osobe ro\xc4\x91ene u San Marinu, a 12% su Talijani. Prosje\xc4\x8dna gusto\xc4\x87a stanovnika iznosi 508 stanovnika/km\xc2\xb2. 92,3% stanovni\xc5\xa1tva su katolici, a 3% su ateisti._NEWLINE_Stanovni\xc5\xa1tvo govori talijanskim, koji je i slu\xc5\xbebeni jezik u San Marinu.\n_START_SECTION_\nJezici\n_START_PARAGRAPH_\nU San Marinu se govore dva jezika, nacionalni talijanski i romanjolski, sanmarinski dijalekt.\n_START_SECTION_\nPolitika\n_START_PARAGRAPH_\nConsiglio Grande e Generale ("Veliko i op\xc4\x87e vije\xc4\x87e") je predstavni\xc4\x8dko tijelo (parlament), \xc4\x8dije \xc4\x8dlanove gra\xc4\x91ani biraju svakih pet godina. Parlament bira svakih \xc5\xa1est mjeseci (1. travnja i 1. listopada) dva \xc4\x8dlana iz svojih redova koji \xc4\x87e obna\xc5\xa1ati du\xc5\xbenost Capitani Reggenti ("Kapetana regenta"). Kapetani regenti i kabinet \xc4\x8dine izvr\xc5\xa1nu vlast._NEWLINE_Vije\xc4\x87e tako\xc4\x91er bira Consiglio dei XII ("Vije\xc4\x87e dvanaestorice"), koji \xc4\x8dine sudbenu vlast za vrijeme mandata Vije\xc4\x87a.\n_START_SECTION_\nGospodarstvo\n_START_PARAGRAPH_\nSan Marino nema prirodnih izvora, tako da je poljoprivreda va\xc5\xbena grana gospodarstva. Uzgajaju se \xc5\xbeitarice, vinova loza, masline i vo\xc4\x87e, te se uzgajaju i goveda i svinje. Sve do 1960-ih godina stanovnici San Marina su \xc5\xbeivjeli prije svega od poljoprivrede. Tada se po\xc4\x8dinju razvijatii obrt, trgovina i turizam. San Marino izvozi vino, lan, te zanatske proizvode. Prodajom po\xc5\xa1tanskih maraka ostvaruje se znatan prihod. Drugi veliki izvor prihoda je turizam, koji izravno ili neizravno \xc4\x8dini 60% dr\xc5\xbeavnih prihoda. Stanovnici San Marina pla\xc4\x87aju vrlo mali porez. 52% aktivnog stanovni\xc5\xa1tva radi u uslu\xc5\xbenom sektoru , 41% u sekundarnom sektoru i 7% u poljoprivredi. Od 1. sije\xc4\x8dnja 2002., iako nije dio Europske unije, uvodi euro, kao slu\xc5\xbebenu valutu (prije toga to je bila talijanska lira)._NEWLINE_U San Marinu va\xc5\xbean je i bankarski sektor, ali i proizvodnja elektronike i keramike.\n_START_SECTION_\nSport\n_START_PARAGRAPH_\nSan Marino je poznat po utrci Formule 1. Utrka se ne vozi na podru\xc4\x8dju San Marina, ve\xc4\x87 100 km sjeverozapadno, u Imoli. Do toga je do\xc5\xa1lo 1980. kada je Velika nagrada Italije iz Monze preba\xc4\x8dena u Imolu. Me\xc4\x91utim, ve\xc4\x87 se sljede\xc4\x87e godine utrka za Veliku nagradu Italije ponovno vratila u Monzu, a utrka u Imoli se od 1981. vozi kao Velika nagrada San Marina._NEWLINE_San Marino ima i vlastitu nogometnu reprezentaciju, kao i nogometnu ligu. 1931. godine osnovan je Nogometni savez.'